Khaenak: Serangan Pocong

Khaenak: Serangan Pocong (digayakan sebagai Kha3nak: Serangan Pocong) ialah filem seram Malaysia 2021 arahan Emma Kasmuri dengan skrip oleh Ahmad Abila Ariffin terbitan KCTV Network & Broadcasting. Filem ini merupakan kesinambungan daripada dua filem Khaenak yang mendapat sambutan di saluran YouTube KCTV dan dijangka akan ditayangkan pada 11 November 2021 di Astro First.

Sinopsis 
Kisah berlatar belakangkan sebuah kampung di pinggir bandar, di mana pelbagai kejadian mistik telah berlaku di kampung berkenaan, tetapi berjaya diselesaikan dengan kesepakatan penduduk kampung dipimpin oleh Tok Penghulu.

Seorang komposer terkenal dari Kuala Lumpur, Apak datang bercuti di kampung bersama isterinya, Yana untuk mencari ilham bagi menghasilkan lagu terbaru. Yana mula memujuk Apak untuk membeli barang kemas selepas diperli oleh Mek Som dan Cik Ani.

Kemudian beberapa perkara aneh mula berlaku di kampung tersebut apabila penduduk kampung mula diganggu dengan kehadiran pocong; ada yang diganggu ketika memandu, ada yang diganggu dengan ketukkan pintu dan diganggu semasa tidur.

Pelakon 
 Harry Khalifah sebagai Apak
 Diana Ezety sebagai D’Yana
 Kamarool Haji Yusoff sebagai Tok Bomoh
 Hushairy Hussein sebagai Dukun Siam
 Along PM sebagai Pok Leh Agogo
 Amin AR sebagai Amin Gagap
 Shan Jeevan sebagai Sanjay
 Ryezal Apak sebagai Pocong
 Daddy Abila sebagai Tok Penghulu
 Abe Mat Ngepek sebagai Pengurus Kedai Emas
 Lah Hero sebagai Lelaki Buta/Malek
 Nurul Nabilah sebagai Cik Ani
 Eyija Kasmuri sebagai Mek Som
 Sufian Bakar sebagai Pian Kiting
 Hafis Mustaffar sebagai Pemandu Van Jenazah 1
 Bob Hazzely Hussain sebagai Pemandu Van Jenazah 2
 Hamizai Hamid sebagai Isteri Dukun Siam
 Afiq Afham sebagai Jurujual Kedai Emas

Penerbitan 
Untuk filem ini, menurut pengarahnya Emma Kasmuri, filem ini berbeza dengan dua filem sebelumnya dan pada mulanya ia menelan belanja sebanyak RM50,000 sahaja, kemudian meningkat kepada RM150,000. Tajuk asal filem ini ialah Khaenak 3, kemudian digantikan angka ‘3’ itu dan menggunakan judul Khaenak: Serangan Pocong.

Sepanjang proses penggambaran, mereka berdepan dengan beberapa perkara mengejutkan di lokasi penggambaran. Menurut Emma, “Ketika hari kedua penggambaran, sewaktu babak buka ikatan tali pocong dilakukan ketika pukul 12.00 tengah malam, pelakon yang membawakan watak pocong itu tiba-tiba pengsan. Saya ada di lokasi kejadian ketika itu, dan melihat sendiri apa yang berlaku. Pelakon terlibat pengsan sehingga muka dia tersembam ke tanah. Kemudian, pelakon utama iaitu Apak juga turut mengalami kejadian aneh ketika babak menunggu pocong atas motor, Apak terasa seolah ada yang menarik kakinya".

Keluaran 
Khaenak: Serangan Pocong dijangka akan dikeluarkan pada 11 November 2021 di Astro First.

Rujukan 

Filem 2021
Filem Malaysia tahun 2021
Filem seram Malaysia